b'\n_START_ARTICLE_\nRuskohukankorento\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nRuskohukankorento on keskikokoinen (40\xe2\x80\x9350\xc2\xa0mm) erilaissiipisiin kuuluva hukankorento. Sen takaruumis on leventynyt ja kolmiomaisesti k\xc3\xa4rke\xc3\xa4\xc3\xa4n kohti kapeneva. V\xc3\xa4ritys vaihtelee koiraan tummaruskeasta naaraan kellanruskeaan ja nuorten oranssinruskeaan. Takaruumiin sivuilla on keltaiset l\xc3\xa4isk\xc3\xa4t ja takaruumiin k\xc3\xa4rki on muuta osaa tummempi, l\xc3\xa4hes musta. Ruskohukankorennon takasiipien tyvell\xc3\xa4 sijaitsevat mustat kolmiokuviot sek\xc3\xa4 siipisolmuissa (nodus) ja siipien k\xc3\xa4rjess\xc3\xa4 sijaitsevat mustat kuvioinnit. V\xc3\xa4h\xc3\xa4lukuisen praenubila -muodon siipien k\xc3\xa4rjiss\xc3\xa4 ja siipisolmuissa on paljon mustaa. Lajin ruumis on karvainen ja jalat mustat.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nLaji el\xc3\xa4\xc3\xa4 l\xc3\xa4hes kaikenlaisissa seisovissa ja hitaasti virtaavissa vesiss\xc3\xa4. Se on yleinen esimerkiksi rehevill\xc3\xa4 j\xc3\xa4rvill\xc3\xa4, suolammilla ja lammikoilla.\n_START_SECTION_\nEsiintyminen\n_START_PARAGRAPH_\nRuskohukankorennon lentoaika on touko-elokuu ja sen p\xc3\xa4\xc3\xa4lentokausi on kes\xc3\xa4-hein\xc3\xa4kuu. Laji on Suomessa eritt\xc3\xa4in yleinen l\xc3\xa4hes koko maassa etel\xc3\xa4isest\xc3\xa4 Lapista etel\xc3\xa4rannikolle asti. Se on my\xc3\xb6s yksi kes\xc3\xa4n ensimm\xc3\xa4isi\xc3\xa4 sudenkorentoja. Laji voi my\xc3\xb6s vaeltaa. Aikaisemmin tunnettiin massiivisia muuttoja joissa sadattuhannet ruskohukankorennot saattoivat muuttaa samaa reitti\xc3\xa4 pitkin.'